รายการเดินหน้าประเทศไทย : มติคณะรัฐมนตรีฉบับประชาชน วันที่ 28 พฤศจิกายน 2560
คณะรัฐมนตรีเห็นชอบมาตรการด้านการเงินสำหรับเขตพัฒนาพิเศษเฉพาะกิจจังหวัดชายแดนภาคใต้ โดยแบ่งเป็นการให้ความเห็นชอบโครงการที่ขอสนับสนุนงบประมาณจากรัฐบาล ทั้งหมด 3,800.7 ล้านบาท ซึ่งเป็นโครงการเดิมที่ขอขยายระยะเวลาและปรับปรุงหลักเกณฑ์เงื่อนไขบางประการ 3 โครงการและโครงการใหม่อีก 1 โครงการ ประกอบด้วย 
1)โครงการให้ความช่วยเหลือทางการเงินแก่ผู้ประกอบกิจการใน 3 จังหวัดชายแดนภาคใต้ของธนาคารออมสิน ทั้งนี้ จุดประสงค์ของสินเชื่อดังกล่าว เพื่อเป็นเงินทุนหมุนเวียนในกิจการไม่เกิน 380 วัน ถ้าเป็นการผลิต และถ้าเป็นกิจการอื่นๆ ต้องไม่เกินครึ่งปี โดยที่ธนาคารออมสิน จะคิดดอกเบี้ยจากสถาบันการเงิน 0.01 เปอร์เซ็นต์ต่อปี และสถาบันการเงินจะคิดดอกเบี้ยจากผู้ประกอบการร้อยละ 1.5 ต่อปี ซึ่งมีการต่ออายุอีก 5 ปี 2) โครงการพักชำระหนี้ลูกค้า ใน 3 จังหวัดชายแดนภาคใต้ ของธนาคารเพื่อการเกษตรและสหกรณ์การเกษตร หรือ ธ.ก.ส. 3) โครงการช่วยเหลือผู้ประสบภัยจากภัยก่อการร้ายในเขตพัฒนาพิเศษเฉพาะกิจ 5 จังหวัดชายแดนภาคใต้ และ 4) โครงการสินเชื่อฉุกเฉินเพื่อมุสลิมและโครงการสินเชื่อบ้านมุสลิมชายแดนใต้ ของธนาคารอิสลามแห่งประเทศไทย หรือ ธอท.

คณะรัฐมนตรีเห็นชอบโครงการปรับปรุงขยายการประปาส่วนภูมิภาคสาขาเกาะสมุย อ.เกาะสมุย จ.สุราษฏร์ธานี โดยเป็นการวางท่อส่งน้ำระยะยาวจากฝั่งแผ่นดินสุราษฎร์ธานีลอดใต้ทะเลไปยัง อ.เกาะสมุย เพื่อแก้ไขปัญหาความเดือดร้อนของประชาชน และสนับสนุนการพัฒนาธุรกิจและการท่องเที่ยวบนเกาะสมุย

คณะรัฐมนตรีเห็นชอบโครงการสานฝันกีฬาสู่ระบบการศึกษาจังหวัดชายแดนภาคใต้ ปีงบประมาณ 2561-2565 เป็นการพัฒนาการศึกษา ด้วยการจัดสรรทุนที่เรียนจบ ม.6 ในพื้นที่จังหวัดชายแดนภาคใต้ จำนวน 2,519 คน จะได้ศึกษาต่อจนจบปริญญาตรี ใช้งบประมาณ ทุนละ 5.5 หมื่นบาทต่อคนต่อปี ใช้งบ 570 ล้านบาท และจะมีการค้นหานักกีฬาช้างเผือกเพื่อติดทีมชาติไทยด้วย